Τιμούρ Κετσπάγια

Ο **Τιμούρ Κετσπάγια** (*თემურ ქეცბაია*, 18 Μαρτίου 1968) είναι Γεωργιανός προπονητής ποδοσφαίρου.

Από τις 07 Σεπτεμβρίου 2025 αποτελεί και επίσημα τεχνικός της Ανόρθωσης Αμμοχώστου  .

Είναι παλαίμαχος διεθνής ποδοσφαιριστής και νυν προπονητής, γεννημένος στην πόλη Γκάλι της Γεωργίας, ο οπoίος αγωνιζόταν στη θέση του μέσου, αλλά και του περιφερειακού επιθετικού.

## Ποδοσφαιρική καριέρα
### Συλλογικό επίπεδο
Ξεκίνησε την καριέρα του στην Ντιναμό Τιφλίδας το 1987 παραμένοντας στον γεωργιανό σύλλογο μέχρι το 1992, όταν και συμφώνησε να συνεχίσει στην Ανόρθωση Αμμοχώστου, όπου συνέχισε για τα επόμενα δύο χρόνια συμμετέχοντας συνολικά σε 76 αγώνες του κυπριακού πρωταθλήματος, στους οποίους σημείωσε 36 τέρματα.

Το καλοκαίρι του 1994 αποκτήθηκε από την ΑΕΚ και παρότι άργησε να προσαρμοστεί, καθώς στο ντεμπούτο του στους "κιτρινόμαυρους" υπέστη έναν πολύ σοβαρό τραυματισμό, επανήλθε δυναμικά και αποτέλεσε βασικό στέλεχος της ομάδας την επόμενη τριετία.

Συμμετείχε συνολικά σε 84 αγώνες του ελληνικού πρωταθλήματος και σκόραρε 24 φορές, ενώ κατέκτησε και το κύπελλο Ελλάδας το 1996. Στη συνέχεια αγωνίστηκε για 3 χρόνια στη Νιούκασλ Γιουνάιτεντ όπου σκόραρε σημαντικά γκολ και έγινε γνωστός για τον εκρηκτικό χαρακτήρα του στο γήπεδο. Η Γουλβς και η Νταντί Γιουνάιτεντ ήταν οι επόμενες ομάδες του.

Το 2002 επέστρεψε στην Ανόρθωση με την οποία αγωνίστηκε έως το 2007. Από το 2004 ήταν παράλληλα και προπονητής της ομάδας  , ενώ το καλοκαίρι του 2005 σημείωσε τη μεγαλύτερη έως τότε επιτυχία του συλλόγου σε ευρωπαϊκή διοργάνωση, αποκλείοντας την τουρκική Τραμπζονσπόρ στα προκριματικά για το Τσάμπιονς Λιγκ της περιόδου 2005-06.

### Εθνική Γεωργίας
Υπήρξε διεθνής με την εθνική ομάδα της Γεωργίας 49 συνολικά φορές και έχει σημειώσει 16 γκολ, το διάστημα 1992-2003.

## Προπονητική καριέρα
Μετά την απόσυρσή του από την ενεργό δράση ως ποδοσφαιριστής συνέχισε ως προπονητής στον πάγκο της Ανόρθωσης, θέση στην οποία βρισκόταν ήδη από το 2004 εκτελώντας επί μία τριετία παράλληλα χρέη ποδοσφαιριστή και προπονητή.

Την περίοδο 2008-09 οδήγησε την Ανόρθωση στους ομίλους του Τσάμπιονς Λιγκ, επίτευγμα που για πρώτη φορά πέτυχε κυπριακή ομάδα, αποκλείοντας στα προκριματικά της κορυφαίας διασυλλογικής διοργάνωσης την Πιούνικ Αρμενίας, την Ραπίντ Βιέννης και τον Ολυμπιακό Πειραιώς. Μελανό σημείο στην επιτυχημένη του πορεία στη Ανόρθωση, η ήττα με 4-0 από την Ομόνοια Λευκωσίας στο στάδιο Γ.Σ.Π.

Στις 27 Μαΐου 2009 ανακοινώθηκε η πρόσληψή του από τον Ολυμπιακό Πειραιώς, η παραμονή του όμως στον ελληνικό σύλλογο υπήρξε βραχύβια, καθώς στις 15 Σεπτεμβρίου του ίδιου χρόνου ανακοινώθηκε η λύση της συνεργασίας ανάμεσα στις δύο πλευρές.

Τον Νοέμβριο του 2009 ανακοινώθηκε η πρόσληψή του ως ομοσπονδιακού τεχνικού της Εθνικής Γεωργίας, θέση από την οποία αποχώρησε ακριβώς πέντε χρόνια αργότερα, τον Νοέμβριο του 2014.

Το καλοκαίρι του 2015 ανέλαβε την τεχνική ηγεσία του ΑΠΟΕΛ, ενώ έναν χρόνο αργότερα συμφώνησε με την ΑΕΚ Αθηνών. Ο ΑΠΟΕΛ την περίοδο 2015-16 στέφθηκε πρωταθλητής, ωστόσο στις 21 Απριλίου 2016 και ενώ ο ΑΠΟΕΛ ήταν πρώτος στη βαθμολογία απολύθηκε από τους «γαλαζοκίτρινους» της Λευκωσίας. Χάρισε μάλιστα και 300.000 ευρώ.

Στις 2 Ιουνίου 2017 ανέλαβε την τεχνική ηγεσία της ρωσικής Αρινμπούρκ , ωστόσο απολύθηκε στις 17 Αυγούστου 2017  .

Την 1η Ιουνίου 2019 επέστρεψε στην Ανόρθωση και στο «Α. Παπαδόπουλος».

Διετέλεσε για δεύτερη φορά προπονητής της ομάδας της Αμμοχώστου τερματίζοντας στη 2η θέση του πρωταθλήματος τη σεζόν 2019-20 η οποία διακόπηκε πρόωρα λόγω του κορωνοϊού, ισοβαθμώντας με την 1η Ομόνοια, την οποία και θα αντιμετώπιζε και στα ημιτελικά του κυπέλλου. Την περίοδο 2020-21 τερμάτισε στην 4η θέση και κατάκτησε το κύπελλο. Την περίοδο 2021-22 η Ανόρθωση τερμάτισε στην 5η θέση και αποκλείστηκε από τον θεσμό του κυπέλλου στην ημιτελική φάση από την Ομόνοια.

Συμμετείχε στα προκριματικά του Γιουρόπα Λιγκ το 2020-21 και το 2021-22. Το 2021-22 πέτυχε και την πρόκριση στους ομίλους του νεοσύστατου Γιουρόπα Κόνφερενς Λιγκ για πρώτη φορά στην ιστορία του. Τερμάτισε στην 3η θέση του ομίλου πίσω από Γκεντ και Παρτιζάν και μπροστά από την Φλόρα.

Στις 6 Ιουνίου 2022, ανακοινώθηκε και επίσημα από τη διοίκηση της Ανόρθωσης ότι αποτελεί παρελθόν από την ομάδα. Ο λόγος αφορούσε την επιμονή του να κρατήσει τους συνεργάτες του στον πάγκο, διαφωνώντας με τους όρους που του έθεσαν Αθλητικός Διευθυντής και διοίκηση. Τον διαδέχθηκε ο Ντάρκο Μίλανιτς.

Λίγες ημέρες αργότερα ο Τιμούρ Κετσπάγια δεν άργησε να βρει τη νέα του προπονητική στέγη, καθώς δέχθηκε πρόταση από την Εθνική Κύπρου για να διαδεχθεί τον Νίκο Κωστένογλου στον πάγκο. Στη συνεδρία της 4ης Ιουλίου 2022 αναμένεται και η οριστική επικύρωση της συμφωνίας των δύο πλευρών.

Η καταρχήν συμφωνία με τον Τιμούρ Κετσπάγια για τη θέση του προπονητή της Εθνικής Ανδρών Κύπρου ανακοινώθηκε από την ΚΟΠ στις 29 Ιουνίου 2022.  Η συνεργασία των δύο πλευρών ολοκληρώθηκε στις 13 Σεπτεμβρίου 2024 . 

Στις 07 Σεπτεμβρίου 2025 και σε ηλικία 57 πλέον ετών, επέστρεψε στην Ανόρθωση για 3η φορά στην προπονητική του καριέρα, υπογράφοντας τριετές συμβόλαιο μέχρι το 2028. Διαδέχθηκε τον Χοακίν Γκόμεθ  .

## Κατακτήσεις

### Κατακτήσεις ως ποδοσφαιριστής
**Ντιναμό Τιφλίδας**

Πρωτάθλημα Γεωργίας (2): 1990, 1991

**Ανόρθωση Αμμοχώστου**

Πρωτάθλημα Κύπρου (1): 2004-05

Κύπελλο Κύπρου (1): 2002-03

Φιναλίστ (1): 1993-94

**ΑΕΚ Αθηνών**

Κύπελλο Ελλάδας (2): 1995-96, 1996-97

Σούπερ Καπ (1): 1996

**Νιούκασλ Γιουνάιτεντ**

Κύπελλο Αγγλίας:

Φιναλίστ (1): 1998-99

### Κατακτήσεις ως προπονητής

**Ανόρθωση Αμμοχώστου**

Πρωτάθλημα Κύπρου (2): 2004-05, 2007-08

Κύπελλο Κύπρου (1): 2006-07, 2020-21

Φιναλίστ (1): 2007-08

Σούπερ Καπ Κύπρου (1): 2007

## Παραπομπές


## Πηγές
* 
* Που είναι τώρα – Temuri Ketsbaia 
* 

Κατηγορία:Μέσοι ποδοσφαιριστές
Κατηγορία:Γεωργιανοί ποδοσφαιριστές
Κατηγορία:Γεωργιανοί προπονητές ποδοσφαίρου
Κατηγορία:Ποδοσφαιριστές Ανόρθωσης
Κατηγορία:Προπονητές ποδοσφαίρου Ανόρθωσης
Κατηγορία:Ποδοσφαιριστές Αθλητικής Ένωσης Κωνσταντινουπόλεως
Κατηγορία:Προπονητές ποδοσφαίρου Αθλητικής Ένωσης Κωνσταντινουπόλεως
Κατηγορία:Προπονητές ποδοσφαίρου Ολυμπιακού Πειραιώς
Κατηγορία:Ποδοσφαιριστές Εθνικής Γεωργίας
Κατηγορία:Ποδοσφαιριστές Πρέμιερ Λιγκ
Κατηγορία:Ποδοσφαιριστές Νταντί ΦΚ
Κατηγορία:Προπονητές ποδοσφαίρου Εθνικής Γεωργίας
Κατηγορία:Ποδοσφαιριστές Γούλβερχαμπτον Γουόντερερς
Κατηγορία:Ποδοσφαιριστές Νιούκασλ Γιουνάιτεντ
Κατηγορία:Ποδοσφαιριστές Ντιναμό Τιφλίδας
Κατηγορία:Ποδοσφαιριστές Α΄ κατηγορίας Κύπρου
Κατηγορία:Προπονητές Σούπερ Λιγκ Ελλάδας
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές Πρέμιερ Λιγκ Σκωτίας